Úr leik hjá Tindastóli í vetur.vísir / daníel þór Formaður KKÍ , Hannes S. Jónsson , staðfesti við íþróttadeild í morgun að sambandið sé með í skoðun leik ÍR og Tindastóls frá því í gær vegna gruns um veðmálasvindl . Sterkur orðrómur fór á kreik í gærkvöldi um að maðkur væri í mysunni og heimildarmenn Vísis innan veðmálageirans halda því fram að óeðlilega mikið hefði verið veðjað á leikinn . Í kjölfarið hefðu stuðlar breyst mikið skömmu fyrir leik . Sömu heimildir herma að veðmálasíður hafi flaggað þessum leik sem grunsamlegum og hann sé í skoðun hjá einhverjum þeirra . Grunurinn beinist að ákveðnum leikmönnum í liði Tindastóls en ekki að leikmönnum ÍR . „ Við fengum ábendingu um þetta mál strax í gærkvöldi . Þetta er í fyrsta sinn sem ég fæ svona sterka ábendingu og við munum því skoða málið , “ sagði Hannes S. Jónsson , formaður KKÍ . „ Sönnunarbyrði í svona málum er mjög erfið en við erum að skoða hvaða skref við getum tekið næst . “ Hannes segir ömurlegt að svona mál komi upp á yfirborðið en segir það engin ný tíðindi . „ Við vitum af þessari vá og hættu . Við vitum af þessu vandamáli sem er ein alvarlegasti váin í íþróttaheiminum í dag . Þetta mál er mikið rætt á fundum sem ég sæki erlendis og menn hafa eðlilega áhyggjur af þessari þróun . “